钦定古今图书集成/明伦汇编/氏族典/第286卷 > 黄廷新
## 钦定古今图书集成/明伦汇编/氏族典/第286卷 > 黄廷新

按《名山藏方技记》：“廷新，潮人，寓兴宁县东郊。家故贫，
隐屠肆，口不言技术，或时露一二。成化中，长乐尉江
璟署县，流贼攻城久，廷新以遁法解贼围，繇是知名。
练廷爵者，喜谈兵事，廷爵一日祭旗不开，走问廷新，
廷新曰：‘午有衣麻妇过子门，子大喊三乃祭旗，旗开
矣。祭毕必风雨’。”果然。隶人陈秀锦事廷新尽传其秘。
推官王爌署县，一日，捕治秀锦，下之狱。秀锦不逾垣
而风逸。爌知其得廷新术，并捕廷新。廷新取二竹叶，
一插鬓，一以授其子，父子坐肆中，捕人过其旁，无见
也。既数日，曰：“吾向以日不利，故不就捕，今日可矣。”入
跽露台下，怀龙眼掷爌前，爌乃见之，告爌云：“一百二
十日乃可以获。”爌不许，驱促之。廷新出，使其子置炭
七枚，燃七灯草而试之，炭炽而灯草不焦，曰：“第往，无
祸也。吾则不往，期未耳。”及期，廷新走，获得之。罗时雍
者欲传其术，置酒邀廷新，覆盘飧使射之，廷新一一
中邻居道人为人设醮归，廷新谓其乡人往候之，潜
以竹叶插道人门。道人方昼寝，乡人排门入，不见道
人，惟见百雀自帐飞出，乡人曰：“黄先生诳我。”少顷，廷
新去竹叶，乡人见道人颓然床箦之上。一日呼其儿
曰：“吾婿丘氏死矣。”急往讯之。儿云：“昨见之南郊，何以
死？”廷新曰：“南郊正丘之死所也。”果然。廷新刚直落魄，
不以法轻授，人或呼为黄先生，则不应曰：“吾屠子也。
以能自藏用，故不及于祸。